ሚኒስቴሩ ደረጃቸውን የጠበቁ 4ነጥብ3 ቢሊየን ችግኞች እያዘጋጀ መሆኑን አስታወቀ
በመላ ሀገሪቱ ደረጃቸውን የጠበቁ 4ነጥብ 3 ቢሊየን ችግኞች እያዘጋጀ መሆኑን የአከባቢ፣ደንና የአየር ለውጥ ሚኒስቴር አስታወቀ ፡፡የሚኒስቴሩ የደን ልማት እንክብካቤ ዳይሬክቶሬት ዳይሬክተር ወይዘሮ አብረኸት ገብረሕይወት ዛሬ ለዋልታ እንደገለጹት ፤በመጪው ክረምት በመላ ሀገሪቱ የሚተከሉ ችግኞች ከዘልማድ አተካከል ወጥቶ ዘመናዊና ሳይንሳዊ በሆነ መንገድ ለማከናወን ቅድመ ዝግጅቱ እያጠናቀቀ ይገኛል ፡፡በሁሉም ክልሎችና በድሬዳዋና በአዲስ አበባ አስተዳደሮች ደረጃቸውን የጠበቁ  4ነጥብ3 ቢሊየን ችግኞች ለማዘጋጀት ከ4ሺህ 280 ኩንታል የዛፍ ዘር እንዲሰበሰብና እንዲሰራጭ መደረጉን አስታውቀዋል ፡፡በተያዘው በጀት ዓመት ለማፍላት ከታቀደው ውስጥ እስካሁን ከ1 ነጥብ 2 ቢሊዮን በላይ ችግኞች ጥራት ባለው መንገድ ፈልቷል ብለዋል ፡፡ይህም ከወትሮው በተለየ ችግኞቹ በቀላሉ እንዳይበላሹ በሚል ቁመታቸው 40 ሴንቲ ሜትርና ስራቸውም 40 ሴንቲ ሜትር ሆነው እንዲፈሉ መደረጉን አስረድተዋል፡፡ዘንድሮ ለሰው ሰራሽ ደን ልማት የሚውል ግማሽ ሚሊየን  ሄክታር የደን መሬት እንዲለይ፣ እንዲከለልና የዛፍ ዝርያ ጥምርታ ፍኖተ ካርታ እንዲዘጋጅለት መደረጉን አስታውቀዋል ፡፡በዚሁም በተደረገው ክትትልና ድጋፍ እስካሁን ከ388 ሄክታር መሬት በላይ የመለየት ስራ እንደተከናወነ ገልጸዋል ፡፡የችግኝ አፈላልና የተከላ ስራውን ባግባቡ ለማከናወን ለአርሶና አርብቶ አደሮች የዓቅም ግንባታ ስልጠና መሰጠቱን አስረድተዋል ፡፡ዘንድሮ በችግኝ ጣቢያ ስራዎች በዘር ለቀማና፤ ችግኝ ተከላ እና እንክብካቤ 12ሺ 667 ሴቶች የሚገኙባቸው ለ42 ሺህ783 ጊዚያዊና ቋሚ የስራ እድል መፈጠሩን ዳይሬክተሯ አስታውቀዋል፡፡ 